กู้บ้านไม่มีสลิปแห้วส่อแววต้องฝากเงิน
คนอาชีพอิสระรอเก้อ คลังยังไร้ข้อสรุปโครงการบ้านไร้สลิป
10 พ.ค. 2555

คนอาชีพอิสระรอเก้อ คลังยังไร้ข้อสรุปโครงการบ้านไร้สลิป 
นายวรวิทย์ ชัยลิมปมนตรี กรรมการผู้จัดการธนาคารอาคารสงเคราะห์ หรือ ธอส. เปิดเผยว่า ธนาคารได้ส่งแนวทางการดำเนินโครงการสินเชื่อบ้านไร้สลิปเงินเดือน เสนอให้สำนักงานเศรษฐกิจการคลัง หรือ สศค. พิจารณาแล้ว 
สำหรับเงื่อนไขในโครงการนี้เน้นการปล่อยกู้ผู้มีอาชีพอิสระที่ไม่มีหลักฐานที่มาของรายได้หรือเงินเดือนประจำ สามารถยื่นขอสินเชื่อกับธนาคารได้ โดยมีเงื่อนไขว่าจะต้องเป็นผู้ที่มีเงินออมเปิดบัญชีเงินฝากกับธนาคารเพื่อเป็นการสร้างหลักประกันในการขอสินเชื่อ 
นอกจากนี้ ธนาคารกำลังพิจารณาหาแนวทางในการตรวจสอบเจตนาของผู้ที่ต้องการกู้เงิน เพราะอาจมีบางรายที่ไปหาเงินมาฝากเข้าธนาคารไว้ก่อน พอได้รับอนุมัติสินเชื่อก็ถอนเงินดังกล่าวออก
“ผมว่าควรต้องมีเงินออม เพราะถ้าไม่มีสลิปเงินเดือนหรือเงินในบัญชีก็จบ เพราะคนกลุ่มนี้มีรายได้แบบรับเงินสดเป็นรายวัน ควรต้องมีการออมเงินไว้ล่วงหน้าด้วย” นายวรวิทย์ กล่าว 
แหล่งข่าวจากกระทรวงการคลัง เปิดเผยว่า ขณะนี้กระทรวงการคลังได้ชะลอการพิจารณาโครงการสินเชื่อบ้าน ทั้งบ้านไร้สลิปที่เคยเป็นแนวคิดของนายกิตติรัตน์ ณ ระนอง รองนายกรัฐมนตรีและ รมว.คลัง ที่ต้องการออกมาช่วยเหลือคนที่มีอาชีพอิสระให้สามารถกู้เงินเพื่อซื้อบ้านเป็นของตัวเองได้ ซึ่งเดิมคาดว่าน่าจะหาข้อสรุปได้ภายในเดือน เม.ย.นี้ รวมถึงโครงการบ้านหลังแรกราคา 1 ล้านบาท ซึ่งยังไม่ได้ข้อสรุปว่าจะมีการปรับเพิ่มวงเงินอนุมัติสินเชื่อจาก 1 ล้านบาท เป็น 2 ล้านบาทหรือไม่ ก่อนหน้านี้กระทรวงการคลังมีเป้าหมายจะเปิดโครงการปล่อยสินเชื่อสำหรับผู้มีอาชีพอิสระ กู้เพื่อซื้อที่อยู่อาศัยโดยไม่ต้องมีสลิปเงินเดือน โดยคาดว่าจะเปิดโครงการได้ในช่วงสงกรานต์ที่ผ่านมา